FI Euroopan unionin virallinen lehti L 334/8

KOMISSION TÄYTÄNTÖÖNPANOASETUS (EU) N:o 1328/2013,

annettu 12 päivänä joulukuuta 2013,

asetuksen (ETY) N:o 2454/93 mukaisen alueiden välisen kumulaation hyväksymisestä Indonesian ja Sri Lankan välillä yleisessä tullietuusjärjestelmässä käytettävien alkuperäsääntöjen soveltamiseksi

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92 (1) ja erityisesti sen 247 artiklan,

ottaa huomioon tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93 (2) ja erityisesti sen 86 artiklan,

sekä katsoo seuraavaa:

(1) Asetuksen (ETY) N:o 2454/93 86 artiklan 5 kohdassa säädetään, että I ja III alueelliseen ryhmään kuuluvien unionin yleisen tullietuusjärjestelmän (GSP-järjestelmän) edunsaajamaiden voidaan sallia käyttää toistensa aineksia tietyntyyppisessä kumulaatiossa, jota kutsutaan ”alueiden väliseksi kumulaatioksi”, sekä vahvistetaan edellytykset, joilla tämä voidaan sallia.

(2) Indonesia ja Sri Lanka ovat 15 päivänä huhtikuuta 2013 päivätyssä kirjeessä esittäneet alueiden välistä kumulaatiota koskevan pyynnön asetuksen (ETY) N:o 2454/93 86 artiklan 5 kohdan nojalla.

(3) Nämä maat ehdottavat kaupan vilkastuttamiseksi ja kasvun edistämiseksi kummassakin taloudessa, että Indonesian tupakanviljelyalan sallitaan toimittaa Sri Lankan sikarinvalmistusalalle indonesialaista alkuperää olevia aineksia, joita Sri Lanka voi käyttää kumulaation yhteydessä jatkovalmistuksessa tai -käsittelyssä, joka on laajempaa kuin asetuksen (ETY) N:o 2454/93 78 artiklan 1 kohdassa kuvatuissa toimissa.

(4) Pyynnössä molemmat maat sitoutuvat noudattamaan GSP-järjestelmän alkuperäsääntöjä ja varmistamaan niiden noudattamisen sekä tekemään tarvittavaa hallinnollista yhteistyötä varmistaakseen, että nämä säännöt pannaan asianmukaisesti täytäntöön sekä unionin osalta että kyseisten maiden välillä.

(5) Pyyntö sisältää kuvauksen kumulaation yhteydessä käytettävistä aineksista, jotka ovat harmonoidun järjestelmän (HS-järjestelmän) nimikkeen 2401 valmistamaton tupakka ja tupakanjätteet, sekä Sri Lankassa suoritettavista käsittelyvaiheista ja tukikäsittelyistä.

(6) Pyynnön esittäneet maat toteavat, että jos alueiden välinen kumulaatio hyväksytään, se vaikuttaa myönteisesti molempien maiden talouksiin eikä sillä ole kielteisiä vaikutuksia niihin unionin talouden aloihin, jotka osallistuvat sikarien valmistukseen ja myyntiin.

(7) Sen vuoksi Sri Lankalle olisi annettava mahdollisuus soveltaa kumulaatiota indonesialaista alkuperää oleviin HS-nimikkeen 2401 aineksiin edellyttäen, että molemmat maat pysyvät Euroopan parlamentin ja neuvoston asetuksen (EU) N:o 978/2012 (3) 2 artiklan d alakohdassa tarkoitettuina GSP-edunsaajamaina.

(8) Euroopan komissio seuraa tästä luvasta johtuvan tuonnin kehitystä ja voi seurannan perusteella harkita lupaa uudelleen tuontimäärien kasvun kaltaisilla perusteilla.

(9) Tässä asetuksessa säädetyt toimenpiteet ovat tullikoodeksikomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Annetaan Sri Lankalle oikeus käyttää indonesialaista alkuperää olevia HS-nimikkeen 2401 valmistamatonta tupakkaa ja tupakanjätteitä alkuperäkumulaation yhteydessä asetuksen (ETY) N:o 2454/93 86 artiklan 5 kohdan mukaisesti. Tämän oikeuden edellytyksenä on asetuksen (ETY) N:o 2454/93 86 artiklan 2 kohdan a alakohdan mukaisesti, että Sri Lanka ja Indonesia pysyvät kumpikin asetuksen (EU) N:o 978/2012 2 artiklan d alakohdassa tarkoitettuina edunsaajamaina ajankohtana, jona tuote viedään unioniin.

2 artikla

Tämä asetus tulee voimaan 1 päivänä tammikuuta 2014.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä joulukuuta 2013. Komission puolesta Puheenjohtaja José Manuel BARROSO

(1) EYVL L 302, 19.10.1992, s. 1.

(2) EYVL L 253, 11.10.1993, s. 1.

(3) Euroopan parlamentin ja neuvoston asetus (EU) N:o 978/2012, annettu 25 päivänä lokakuuta 2012, yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta (EUVL L 303, 31.10.2012, s. 1).